钦定古今图书集成/明伦汇编/皇极典/第204卷 > 《诸王劝进表》阙名
## 钦定古今图书集成/明伦汇编/皇极典/第204卷 > 《诸王劝进表》阙名

“天眷皇明，宏开景运，宜正大宝，永系万邦。”恭惟殿下，
龙凤之姿，天日之表，祯祥昭应于图书；尧舜之德，汤
武之仁，勋华已彰于宗社。迩因憸邪构祸，毒害宗亲，
辄动干戈，几危社稷。乃遵承祖训，奉行天诛。以一怒
而安斯民，备文王礼义之勇；不四载而固帝业。同世
祖中兴之功；武以翦戡，克全皇考之天下；文以经纬，
聿明洪武之典章。实天命之所归，岂人力之能强。愿
俯徇于众志，庶永绍于洪图。某等谊重天伦，情深手
足。荷蒙拯溺，得遂生全。祇迓龙舆，早正天位。庶皇考
之天下，永有所托，四海之赤子，永有所归。幸鉴微忱，
毋频谦让。

《孔丛子论书篇》：“子张问曰：‘圣人受命，必受诸天，而《书》
云‘受终于文祖’，何也’？孔子曰：‘受命于天者，汤、武是也；
受命于人者，舜、禹是也’。”夫不读《诗》《书》《易》《春秋》，则不知
圣人之心，又无以别尧、舜之禅、汤、武之伐也。

《卓异记》：“中宗皇帝弘道元年二月六日皇太子即位。
嗣圣元年二月八日降庐陵王。圣历元年九月十五
日，即册为皇太子。神龙二年正月二十四日，重即帝
位。”谨按中宗皇帝即位后，复为皇太子，又重绍宝位，
升降两度，自古无比。暨昭宗龙纪元年三月十三日，
自寿王即位，至光化三年十一月三日，迁为太上皇。
至天复元年正月一日返政，却即帝位，自古未有。
穆宗皇帝圣子三人，敬宗长庆四年正月十三日即
帝位，文宗宝历二年十二月十三日即位，武宗开成
五年正月十四日即位。谨按穆宗有圣子三人，皆有
天下，详求正史，未有比伦。或曰：“高洋兄弟三人亦皆
即位，如何？”对曰：“皇唐仗义举旗，拯时之”乱，承隋致禅，
光有八纮，安得以区区北齐，偏方闰位，弱才稚立，欲相侔埒，况高欢乃追封为尊，安得比我穆宗十二叶
之嗣君也？

《懒真子成汤既没》，太甲元年注云：“太甲，太丁之子，汤
之孙也。太丁未立而卒，及汤没而太甲立，称元年，惟
元祀。十有二月，乙丑，伊尹祠于先王。”注云：“成汤崩逾
月，太甲即位，奠殡而告。”据此文意，则成汤之后，中间
别无君也。然《孟子》云：“汤崩，太丁未立，外丙二年，仲壬
四年，太甲颠覆汤之典刑，伊尹放之于桐。”据此，则中
间又有两君矣。《史记》：“汤崩，太丁未立而卒，于是乃立
太丁之弟外丙，是为帝外丙。外丙即位三年，崩，立外
丙之弟仲壬，是为帝仲壬。帝仲壬即位四年，崩，伊尹
乃立太丁之子太甲。太甲，成汤适长孙也。”以此考之，
然则《书》所谓“成汤既没，太甲元年”者，盖为伊尹欲明
言成汤之德以训嗣王，故须先言成汤既没，非谓中
间无二君也。而《注》误认此语，遂失之。当以《孟子》《史记》
为正。

仆读《史记》，因叹曰：“天道远矣！吁！可畏矣！秦昭王四十
八年，始皇生于邯郸，年十三即位，是岁甲寅。然是年
丰沛已生汉高皇帝矣。后十五年己巳，项羽生。二十
七年，始皇南巡会稽，时年已二十三矣。其年七月，始
皇崩。二世元年九月，沛公起沛，时年三十九；项羽起
会稽，时年二十四。汉元年，高帝至灞上，时年四十二”；
十二月羽继至，遂杀子婴而灭秦。高帝在位十二年，
五十三而崩，时岁在丙午。噫！消长倚伏，其运密矣。
儒林公议：“太祖承五代易姓之后，知人心未固，以大
宝授之。太宗纂嗣，下河东，海内生灵寖安，不知有他
姓矣。大哉圣人之治也！舍其子而立其弟，以公天下。
追惟尧舜之心，岂远是道哉！”

《朱子全书》：《春秋》一发首，不书“即位”，即君臣之事也；书
仲子，嫡庶之分，即夫妇之事也；书“及邾盟”，朋友之事
也；书“郑伯克段”，即兄弟之事也。一开首人伦尽在。
《老学庵笔记》：“今上初登极，周丞相草仪注，称新皇帝”，
盖创为文也。

《后山谈丛》：余读《魏氏杂编》，见真宗时公卿大夫慰国
哀、登极往还书，盖大臣同忧戚，宜有庆吊。往在南都，
奉神宗讳，见苏尚书作“《路发运帖》，莫知当慰与否也。
相与商论，竟复中辍，乃知前辈礼法犹在，而近世士
大夫之寡闻也。因录之。”寇侍郎贺书曰：“伏以圣人出
震，大明初耀于四方；王泽如春，普庆俄颁于九有。凡”
在照临之下，毕同欢忭之日。侍郎久滞外藩，已成美
政。廊庙伫征于旧德，云雷始洽于新恩。未果驰诚，先
蒙飞翰。感铭忻慰，无以喻名。

《野客丛谈》：元城先生夏至日与门人论阴阳消长之
理，以谓物禁太盛者衰之始也。门人因曰：“汉宣帝甘
露三年，呼韩邪单于稽侯狦来朝，此汉极盛时也。是
年王政君得幸于皇太子，生帝骜于甲观画室，为世
适皇孙，此新室代汉之兆。此正夏至生一阴之时。”先
生曰：“然。汉再受命已，朕兆于景帝生长沙定王发之
际矣”，盖谓光武长沙定王之后故也。仆谓生长沙定
王之时已萌芽，汉再受命之象，又非所以为朕兆也。
朕兆之时，其见于程姬所避之际乎？当景帝之召程
姬也，程姬有所避，而饰唐姬以进。有所避者，颜师古
谓月事也。上醉以为程姬而幸之，遂有身，已而觉其
非程姬，及生子，因名发。发之云者，谓悟己之谬也。向
使程姬无所避，景帝不醉，唐姬其能幸乎？程姬之避
景帝之醉，天实使之也。杜牧之诗曰：“织室魏豹俘，作
汉太平基。误置代籍中，两朝尊母仪。光武绍高祖，本
系生唐儿。”其推原远矣。

《清暑笔谈》：“尧舜之与贤也，禹汤之传子也，论者谓尧
舜不私其子。然使启非贤而太甲不迁善，则禹汤有
不得私其子者。故南巢之放，禹不得而有夏矣。牧野
之伐，汤不得而有商矣。以是知尧舜之善爱其子。”
《永陵编年史》：嘉靖九年，羽林前卫指挥刘永昌劾张
璁，撰《登极诗》，有“少年天子”《谢书院表》，有“遍为尔德为
欺慢。”璁辨其句出经史，因乞归，帝温旨留之。

今言“成祖起自北藩，征诛而得天下。壬午年即位后
一百二十年。今皇帝起自南藩，揖让而有天下。”壬午
年改元。

《日知录》：“即位者，即先君之位也。未祔则事死如生，位
犹先君之位也。故祔庙而后嗣子即位。殷练而祔，即
位必在期年之后。周卒哭而祔，故逾年斯即位矣。有
不待葬而即位，如鲁之文公、成公者，其礼之末失乎？
三年丧毕，而后践天子位，舜也，禹也。练而祔，祔而即
位，殷也。逾年正月即位，周也。世变愈下，而柩前即位”，
为后代之通礼矣。